
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 17 iunie 2002

Nr.29/13

RAPORT

asupra propunerii legislative pentru completarea art.5, alin.(1), lit.c) din Legea nr.128/1997 privind Statutul personalului didactic cu funcţia didactică de institutor pentru învăţământul secundar

1. În conformitate cu prevederile art.89 din Regulamentul Camerei Deputaţilor, cu adresa nr.672 din 28.01.2002 - Cabinet Secretar General - s-a primit, spre dezbatere şi avizare, propunerea legislativă pentru completarea art.5, alin.(1), lit.c) din Legea nr.128/1997 privind Statutul personalului didactic cu funcţia didactică de institutor pentru învăţământul secundar. Propunerea legislativă a fost avizată de Consiliul Legislativ. În esenţă, prin propunerea menţionată se intenţionează stabilirea dreptului institutorilor de a ocupa prin concurs un post didactic în învăţământul gimnazial.

2. Propunerea legislativă face parte din categoria legilor organice, potrivit prevederilor art.72 din Constituţie.

3. La dezbaterea propunerii  legislative au participat ca invitaţi, în conformitate cu prevederile art.51 şi 52 din Regulamentul Camerei Deputaţilor: d-na Ecaterina Andronescu, Ministrul Educaţei şi Cercetării.

4. La lucrările Comisiei din ziua de 11 mai 2002, au fost prezenţi 20 deputaţi, din totalul 25 membri ai Comisiei. Raportul Comisiei a fost adoptat cu 10 voturi pentru respingere şi 8 voturi împotriva respingerii. 

5. În urma examinării propunerii legislative, Comisia a hotărât că aceasta nu poate fi acceptată şi propune Plenului respingerea pentru următoarele motive:

· Funcţia didactică de institutor este specifică pentru învăţământul preşcolar şi învăţământul primar. Potrivit art.64 din Legea învăţământului, nr.84/1995, republicată, aceştia dobândesc specializarea şi pentru predarea în învăţământul gimnazial, după caz, a unei discipline: limbă străină, muzică, desen, educaţie fizică, menţinându-şi funcţia didactică de institutori.
· În conformitate cu prevederile Legii învăţământului şi Statutului personalului didactic, absolvenţii de Colegiu universitar nu pot ocupa, ca titulari, funcţii didactice în învăţământul gimnazial, întrucât pe diploma de absolvire este precizată pregătirea de institutor, specifică învăţământului preşcolar şi primar.
· Dacă s-ar da curs propunerii legislative, majoritatea posturilor didactice la disciplinele menţionate vor fi ocupate de institutori, absolvenţii de facultăţi de 4 ani nemaivând posobilitatea titularizării pe aceste posturi.

